[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 15.2.2011

COM(2011) 61 τελικό

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη δημοσιονομική πειθαρχία και τη χρηστή δημοσιονομική διαχείριση (αίτηση EGF/2010/010 CZ/Unilever από την Τσεχική Δημοκρατία)

ΑΙΤΙΟΛΟΓΙΚΗ ΕΚΘΕΣΗ

Το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη δημοσιονομική πειθαρχία και τη χρηστή δημοσιονομική διαχείριση[1] επιτρέπει την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ), μέσω ενός μηχανισμού ευελιξίας, μέχρι το ποσό των 500 εκατ. ευρώ ετησίως, πέραν και επιπλέον των σχετικών κονδυλίων του δημοσιονομικού πλαισίου.

Οι κανόνες που ισχύουν για τις συνεισφορές από το ΕΤΠ ορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[2].

Στις 24 Μαρτίου 2010, η Τσεχική Δημοκρατία υπέβαλε την αίτηση EGF/2010/010 CZ/Unilever για χρηματοδοτική συνεισφορά του ΕΤΠ, κατόπιν της πραγματοποίησης απολύσεων στην «Unilever ČR spol.s r.o.», στο Nelahozeves της Τσεχικής Δημοκρατίας (εφεξής «Unilever»).

Ύστερα από ενδελεχή εξέταση της αίτησης, η Επιτροπή συμπέρανε, σύμφωνα με το άρθρο 10 του κανονισμού (ΕΚ) αριθ. 1927/2006, ότι πληρούνται οι όροι χρηματοδοτικής συνεισφοράς στο πλαίσιο του εν λόγω κανονισμού.

ΠΕΡΙΛΗΨΗ THΣ ΑΙΤΗΣΗΣ ΚΑΙ ΑΝΑΛΥΣΗ

Βασικά στοιχεία: |

Αριθ. αναφοράς ΕΤΠ | EGF/2010/010 |

Κράτος μέλος | Τσεχική Δημοκρατία |

Άρθρο 2 | (a) |

Κύρια επιχείρηση | Unilever ČR spol.s r.o. |

Προμηθευτές και παραγωγοί των επόμενων σταδίων του προϊόντος | 0 |

Περίοδος αναφοράς | 16.9.2009 – 16.1.2010 |

Ημερομηνία έναρξης των εξατομικευμένων υπηρεσιών | 16.10.2009 |

Ημερομηνία υποβολής της αίτησης | 24.3.2010 |

Απολύσεις στη διάρκεια της περιόδου αναφοράς | 634 |

Απολύσεις πριν από / μετά την περίοδο αναφοράς | 0 |

Συνολικός αριθμός επιλέξιμων απολύσεων | 634 |

Απολυμένοι εργαζόμενοι για τους οποίους ζητείται ενίσχυση | 460 |

Δαπάνες για τις εξατομικευμένες υπηρεσίες (σε ευρώ) | 474 463 |

Δαπάνες για την υλοποίηση του ΕΤΠ[3] (σε ευρώ) | 23 723 |

Δαπάνες για τη χρήση του ΕΤΠ (%) | 4,8 |

Συνολικός προϋπολογισμός (σε ευρώ) | 498 186 |

Συνεισφορά του ΕΤΠ (65 %) σε ευρώ | 323 820 |

1. Η αίτηση υποβλήθηκε στην Επιτροπή στις 24 Μαρτίου 2010 και συμπληρώθηκε με επιπρόσθετα στοιχεία στις 20 Σεπτεμβρίου 2010.

2. Η αίτηση πληροί τους όρους για παρέμβαση του ΕΤΠ, που αναφέρονται στο άρθρο 2 στοιχείο α) του κανονισμού (ΕΚ) αριθ. 1927/2006, και υποβλήθηκε εντός της προθεσμίας των 10 εβδομάδων η οποία προβλέπεται στο άρθρο 5 του εν λόγω κανονισμού.

Σύνδεση των απολύσεων με τις μεγάλες διαρθρωτικές αλλαγές που επήλθαν στο παγκόσμιο εμπόριο λόγω της παγκοσμιοποίησης ή της χρηματοπιστωτικής και οικονομικής κρίσης

3. Για να συνδέσει τις απολύσεις με την παγκόσμια χρηματοπιστωτική και οικονομική κρίση, η Τσεχική Δημοκρατία προέβαλε το επιχείρημα ότι η κατανάλωση και η πώληση τροφίμων όπως εκείνων που παράγονται από την Unilever στην Τσεχική Δημοκρατία μειώθηκε σημαντικά λόγω της κρίσης αυτής. Παρέθεσε στατιστικά στοιχεία της Eurostat που καταδεικνύουν ότι κατά την περίοδο των δώδεκα μηνών από τον Σεπτέμβριο του 2008 μέχρι τον Αύγουστο του 2009 ο κύκλος εργασιών λιανικών πωλήσεων στην ΕΕ των 27 μειώθηκε κατά 3,32%, στην ευρωζώνη κατά 4,52 %, και στην Τσεχική Δημοκρατία κατά 5,88 %.

Οι εγκαταστάσεις παραγωγής της Unilever στο Nelahozeves προμήθευαν προϊόντα σε ολόκληρη την αγορά της ΕΕ και η μείωση της ζήτησης της παραγωγής της οδήγησε σε μια μη βιώσιμη κατάσταση. Εντούτοις, περίπου το 45% της παραγωγής της, που προμήθευε την «τοπική» αγορά – στην Τσεχική και την Σλοβακική Δημοκρατία – και από ορισμένα στοιχεία που παρέσχε η τσεχική στατιστική υπηρεσία και αναφέρονταν στην αίτηση, επιβεβαιώνουν ότι οι πωλήσεις στον τομέα του λιανικού εμπορίου στην Τσεχική Δημοκρατία μειώθηκαν κατά 5,88 % κατά το έτος μέχρι τον Σεπτέμβριο του 2009.

Η Τσεχική Δημοκρατία ισχυρίζεται ότι πολλοί καταναλωτές έχουν αλλάξει τις καταναλωτικές συνήθειές τους λόγω της αβεβαιότητας που δημιουργήθηκε από την παγκόσμια οικονομική κρίση. Ορισμένοι καταναλωτές περιόρισαν τις δαπάνες τους, ενώ άλλοι στράφηκαν σε προϊόντα χαμηλότερης ποιότητας. Οι δύο αυτοί παράγοντες είχαν σημαντικές επιπτώσεις στη ζήτηση προϊόντων συγκεκριμένου σήματος, όπως εκείνων που παράγονται από την Unilever. Στην αίτηση αναφέρονται στοιχεία της Eurostat σχετικά με την εμπιστοσύνη των καταναλωτών, από τα οποία προκύπτει μείωση στην ΕΕ των 27 και στην Τσεχική Δημοκρατία κατά το 2009.

Η μειωμένη εμπιστοσύνη των καταναλωτών καθώς και οι μειωμένες πωλήσεις οδήγησαν αναπόφευκτα σε μείωση της παραγωγής στο Nelahozeves, καθώς και σε αναδιοργάνωση του παραγωγικού δυναμικού της Unilever. Η εταιρεία αυτή αποφάσισε την παύση των δραστηριοτήτων του εργοστασίου της στο Nelahozeves και τον εφοδιασμό των τοπικών και ευρωπαϊκών αγορών από άλλες εγκαταστάσεις παραγωγής, περιλαμβανομένων εκείνων που είναι εγκατεστημένες σε άλλες περιοχές της ΕΕ.

Απόδειξη του αριθμού των απολύσεων και συμμόρφωση με τα κριτήρια του άρθρου 2 στοιχείο α)

4. Η Τσεχική Δημοκρατία υπέβαλε την αίτηση αυτή με βάση το κριτήριο παρέμβασης του άρθρου 2 στοιχείο α) του κανονισμού (ΕΚ) αριθ. 1927/2006, το οποίο προβλέπει τουλάχιστον 500 απολύσεις σε χρονικό διάστημα τεσσάρων μηνών σε επιχείρηση κράτους μέλους, συμπεριλαμβανομένων των εργαζομένων που απολύουν οι προμηθευτές της ή οι παραγωγοί των επόμενων σταδίων του προϊόντος.

5. Στην αίτηση γίνεται λόγος για 634 απολύσεις στην Unilever κατά την τετράμηνη περίοδο αναφοράς από τις 16 Σεπτεμβρίου 2009 έως τις 16 Ιανουαρίου 2010. Όλες αυτές οι απολύσεις υπολογίστηκαν σύμφωνα με τις διατάξεις του άρθρου 2 δεύτερη παράγραφος τρίτο εδάφιο του κανονισμού (EΚ) αριθ. 1927/2006. Σύμφωνα με τις διατάξεις του εν λόγω εδαφίου, η Τσεχική Δημοκρατία παρέσχε στην Επιτροπή συμπληρωματικές πληροφορίες σχετικά με τον πραγματικό αριθμό των εν λόγω απολύσεων.

Εξήγηση της απρόβλεπτης φύσης των εν λόγω απολύσεων

6. Η Τσεχική Δημοκρατία ισχυρίζεται ότι η παγκόσμια οικονομική και χρηματοπιστωτική κρίση ήταν απρόβλεπτη και ότι δεν ήταν δυνατό να προβλεφθεί η σοβαρότητά της.

Ταυτοποίηση των επιχειρήσεων που προέβησαν σε απολύσεις και των εργαζομένων για τους οποίους ζητείται ενίσχυση

7. Στην αίτηση γίνεται λόγος για 634 απολύσεις στην επιχείρηση Unilever ČR, spol.s r.o. στο Nelahozeves στην περιφέρεια NUTS II του Střední Čechy. Σε όλους τους απολυθέντες εργαζόμενους προτάθηκε να συμμετάσχουν στο πρόγραμμα επανένταξης και 460 από αυτούς αποδέχθηκαν την πρόταση.

8. Η κατανομή των εργαζομένων που αφορά η παροχή υποστήριξης έχει ως εξής:

Κατηγορία | Αριθμός | Ποσοστό |

Άνδρες | 219 | 47,6 |

Γυναίκες | 241 | 52,4 |

Πολίτες της ΕΕ | 460 | 100,0 |

Μη υπήκοοι ΕΕ | 0 | 0,0 |

15-24 ετών | 42 | 9,1 |

25-54 ετών | 358 | 77,8 |

Άνω των 54 ετών | 60 | 13,1 |

9. Από πλευράς επαγγελματικών κατηγοριών, η κατανομή έχει ως εξής:

Κατηγορία | Αριθμός | Ποσοστό |

Εργαζόμενοι στην παραγωγή | 235 | 51,1 |

Χειριστές μηχανημάτων | 117 | 25,4 |

Υπεύθυνοι παραγωγής | 40 | 8,7 |

Ποιοτικός έλεγχος | 21 | 4,6 |

Οδηγοί γερανών και περονοφόρων οχημάτων | 18 | 3,9 |

Ηλεκτρολόγοι | 14 | 3,1 |

Διοικητικά στελέχη | 4 | 0,9 |

Ανώτερα διευθυντικά στελέχη | 5 | 1,1 |

Επαγγελματίες του κλάδου των χρηματοοικονομικών υπηρεσιών | 3 | 0,6 |

Επαγγελματίες στο χώρο της πληροφορικής | 3 | 0,6 |

10. Σύμφωνα με το άρθρο 7 του κανονισμού (ΕΚ) αριθ. 1927/2006, η Τσεχική Δημοκρατία επιβεβαίωσε ότι η πολιτική της ισότητας μεταξύ γυναικών και ανδρών καθώς και η πολιτική κατά των διακρίσεων εφαρμόστηκαν και θα εξακολουθήσουν να εφαρμόζονται κατά τα διάφορα στάδια εφαρμογής του ΕΤΠ και, ιδίως, όσον αφορά την πρόσβαση στο ΕΤΠ.

Περιγραφή της πληττόμενης περιοχής, των αρχών και των σχετικών παραγόντων της

11. Το Nelahozeves, όπου ήταν εγκατεστημένο το εργοστάσιο της Unilever, βρίσκεται στην κεντρική Βοημία νοτίως της Πράγας, στην περιοχή Mělník. Η περιοχή αυτή έχει πληθυσμό 100 000 κατοίκων περίπου και η οικονομία της εξαρτάται σε μεγάλο βαθμό από τη μεταποίηση τροφίμων και τις βιομηχανίες χημικών προϊόντων και παραγωγής ενέργειας. Η περιοχή αυτή χαρακτηρίζεται από υψηλό ποσοστό μικρομεσαίων επιχειρήσεων.

12. Οι βασικοί εμπλεκόμενοι φορείς περιλαμβάνουν το Υπουργείο Εργασίας και Κοινωνικών Υποθέσεων (MOLSA), την Unilever ČZ spol.s r.o., το γραφείο εργασίας στο Mělník και την ανεξάρτητη συνδικαλιστική οργάνωση εργαζομένων στη βιομηχανία τροφίμων στις περιφέρειες της Βοημίας και της Μοράβια (NOSPP).

Αναμενόμενος αντίκτυπος των απολύσεων όσον αφορά την απασχόληση σε τοπικό, περιφερειακό και εθνικό επίπεδο

13. Οι τσεχικές αρχές προβάλλουν το επιχείρημα ότι η κρίση οδήγησε σε σημαντική άνοδο της ανεργίας στην Τσεχική Δημοκρατία. Στην κεντρική Βοημία, όπου ήταν εγκατεστημένο το εργοστάσιο της Unilever, η ανεργία αυξήθηκε από 3,6 % το 2008 σε 6,4 % τον Οκτώβριο του 2009. Στην περιοχή του Nelahozeves το αντίστοιχο ποσοστό ήταν, τον Οκτώβριο του 2009, 7,5 %. Μολονότι το ποσοστό αυτό είναι σχετικά χαμηλό, και μάλιστα χαμηλότερο σε σχέση με τον εθνικό μέσον όρο στην Τσεχία (8,5 % τον Οκτώβριο του 2009), η δομή της ανεργίας στη χώρα αυτή δημιουργεί προβληματισμό. Η ανεργία των πτυχιούχων τριτοβάθμιας εκπαίδευσης είναι χαμηλή, το ποσοστό ανεργίας όμως για τα άτομα με τη βασική μόνο εκπαίδευση υπερβαίνει το 25 % και στην κατηγορία αυτή ανήκουν οι περισσότεροι από τους απολυθέντες εργαζόμενους στην Unilever. Επομένως, η πιθανότητα ταχείας επανένταξης στην αγορά εργασίας είναι σημαντικά περιορισμένη και ελλείψει συμπληρωματικής ενίσχυσης οι εργαζόμενοι κινδυνεύουν να οδηγηθούν σε μακροχρόνια ανεργία.

Συντονισμένη δέσμη εξατομικευμένων υπηρεσιών προς χρηματοδότηση και λεπτομερής περιγραφή των εκτιμώμενων δαπανών, συμπεριλαμβανομένης της συμπληρωματικότητάς της με ενέργειες που χρηματοδοτούνται από τα διαρθρωτικά ταμεία

14. Όλα τα ακόλουθα μέτρα συνδυάζονται για να διαμορφώσουν μια συντονισμένη δέσμη εξατομικευμένων υπηρεσιών οι οποίες στοχεύουν στην επανένταξη των εργαζομένων στην αγορά εργασίας. Τα μέτρα θα συγχρηματοδοτηθούν από την Unilever και οι σχετικές υπηρεσίες θα παρασχεθούν από την εν λόγω εταιρεία ή από εργολήπτες για λογαριασμό της.

15. Σε αρχικό στάδιο, θα παρασχεθεί βοήθεια επανένταξης υπό μορφή συμβουλευτικών υπηρεσιών για απώλεια θέσης απασχόλησης, αναζήτηση θέσης και αλλαγή σταδιοδρομίας. Ένας ειδικός σε θέματα εργατικού δικαίου, καθώς και ένας ψυχολόγος και ένας ανώτερος σύμβουλος σε ζητήματα αλλαγής σταδιοδρομίας θα είναι διαθέσιμοι προκειμένου να απαντούν σε ενδεχόμενες ερωτήσεις. Επιπλέον, θα εκδοθεί και θα διατεθεί σε απολυθέντες εργαζόμενους ένα φυλλάδιο που θα τους παράσχει πληροφορίες, μεταξύ άλλων για τα οφέλη τα οποία θα μπορούσαν να προσδοκούν από τις υπηρεσίες επανένταξης, τις συμβουλές για την αντιμετώπιση της συναισθηματικής φόρτισης, ενώ θα προτείνει τα «πρέπει» και τα «δεν πρέπει» πριν από την έναρξη του προγράμματος.

16. Η παροχή εξατομικευμένων συμβουλών και βοήθειας για την αναζήτηση εργασίας θα περιλαμβάνει απαντήσεις σε ερωτήματα σχετικά με την αναζήτηση εργασίας· αξιολόγηση των τρεχουσών δραστηριοτήτων· προετοιμασία των μελλοντικών δραστηριοτήτων· αξιολόγηση προσφορών· στρατηγικές προώθησης της σταδιοδρομίας· ανάλυση των αποτελεσμάτων των συνεντεύξεων· αναζήτηση εργασίας με χρήση του Διαδικτύου και άλλων πηγών πληροφόρησης· εντοπισμός των αγορών στις οποίες στοχεύει (εταιρείες που ενδέχεται να μπορούν να προσφέρουν τις κατάλληλες θέσεις απασχόλησης)· στήριξη των επαφών με τις εν λόγω εταιρείες· δικτύωση· προετοιμασία βιογραφικών σημειωμάτων και επιστολών εκδήλωσης ενδιαφέροντος· επαφές με κρατικές υπηρεσίες· πληροφορίες, επαφές, υποστήριξη και επαγγελματικό αναπροσανατολισμό με την προοπτική της δημιουργίας επιχείρησης· ψυχολογική στήριξη εφόσον απαιτείται· καθώς και ψυχοδιαγνωστικές δοκιμές και κοινοποίηση των αποτελεσμάτων.

17. Παρέχονται επιδόματα για την αναζήτηση εργασίας σε εργαζόμενους κατά την έναρξη της περιόδου κατάρτισης και της αναζήτησης εργασίας.

18. Σεμινάρια και ειδικά εργαστήρια για την αλλαγή σταδιοδρομίας θα επικεντρώνονται στην ανάπτυξη δεξιοτήτων που χρησιμεύουν για την αναζήτηση εργασίας, καθώς και τη διαχείριση της εν εξελίξει σταδιοδρομίας. Θα διοργανωθούν χωριστά σεμινάρια για διευθυντικά στελέχη και εργάτες, λαμβανομένων υπόψη των διαφορετικών αναγκών τους και της κατάστασης στην αγορά εργασίας. διοργανώνεται διήμερο σεμινάριο για την προετοιμασία απολυθέντων διευθυντικών στελεχών προκειμένου να αναζητήσουν αποτελεσματικά μια νέα θέση απασχόλησης. Οι συμμετέχοντες θα μάθουν να εφαρμόζουν μια διαδικασία διαχείρισης σχεδίων στο πλαίσιο της διαδικασίας αναζήτησης εργασίας με σχέδια, μετρήσεις και σημεία αναφοράς για μια επιτυχή αλλαγή σταδιοδρομίας. Για τους εργάτες θα προταθεί ένα πρόγραμμα μίας ημέρας, κατανεμημένο σε δύο μαθήματα μισής ημέρας. Το πρόγραμμα αυτό θα βοηθήσει τους εργάτες εργοστασίου, συντήρησης, εκτέλεσης, του τομέα των υπηρεσιών, καθώς και άλλους ωρομίσθιους εργάτες να εντοπίσουν τις δεξιότητες και αποδόσεις τους· να ορίσουν έναν επαγγελματικό στόχο· να καταρτίσουν κατάλογο επαγγελματικών στόχων· να συμπληρώσουν το έντυπο υποψηφιότητας, να συντάξουν το βιογραφικό τους σημείωμα ή ένα δελτίο παροχής στοιχείων· και να διδαχτούν σημαντικές ικανότητες για την αναζήτηση εργασίας. Επιπλέον, θα διοργανωθούν πολλά ειδικά εργαστήρια, περιλαμβανομένων των «Βιογραφικά και επιστολές που δίνουν αποτελέσματα» και «Δυναμικές συνεντεύξεις».

19. Παρέχονται επιδόματα κατάρτισης και κινητικότητας σε όλους τους απολυθέντες εργαζόμενους που αναλαμβάνουν δραστηριότητες επανένταξης στην αγορά εργασίας.

20. Οι εξατομικευμένες υπηρεσίες για την αλλαγή σταδιοδρομίας ανώτερων διευθυντικών στελεχών προβλέπονται για το ανώτερο προσωπικό. Οι εν λόγω υπηρεσίες έχουν προβλεφθεί για να βοηθήσουν στην επιτυχή αλλαγή σταδιοδρομίας ανώτερων διευθυντικών στελεχών και έχουν ως στόχο να συμπεριλάβουν κάθε στοιχείο ενίσχυσης που απαιτείται σε ατομικό επίπεδο και να ληφθούν υπόψη διάφορες περιστάσεις. Οι συνεδρίες παροχής εξατομικευμένων συμβουλών καλύπτουν τα ακόλουθα θέματα: αντιμετώπιση των συναισθηματικών καταστάσεων που συνδέονται με τη διαδικασία αλλαγής σταδιοδρομίας· αυτοαξιολόγηση με τα κατάλληλα μέσα· σφαιρική αξιολόγηση των δεξιοτήτων, δυνατών σημείων, αξιών και αποδόσεων· εμπεριστατωμένη διερεύνηση των εναλλακτικής σταδιοδρομίας και απασχόλησης· πλήρης αντικειμενική ανάλυση και στρατηγική για την αγορά· σχέδια εμπορικής προώθησης· σύνταξη βιογραφικού σημειώματος, συνοδευτικών επιστολών και άλλων εγγράφων· σε βάθος κατάρτιση σχετικά με τις συνεντεύξεις και τη δικτύωση· προσανατολισμός στο πλαίσιο της αξιολόγησης και της διαπραγμάτευσης όσον αφορά την προσφορά θέσεων απασχόλησης· εξατομικευμένη αναζήτηση επιχειρήσεων και συμβουλών σχετικών με τη συνεργασία με αυτές· πρόσβαση σε εξοπλισμό γραφείου, συμπεριλαμβανομένου του σταθμού εργασίας που είναι εξοπλισμένος με ηλεκτρονικό υπολογιστή, φαξ, ηλεκτρονικό ταχυδρομείο και ίντερνετ· ενίσχυση της αναζήτησης και εύρεσης θέσεων απασχόλησης στον Τύπο· και συνεδρίες παροχής συμβουλών με έμπειρους συμβούλους ειδικευμένους στις προσλήψεις στελεχών.

21. Θα ληφθούν μέτρα για την ενθάρρυνση ηλικιωμένων εργαζομένων . Τα μέτρα αυτά θα καλύπτουν εβδομαδιαία εργαστήρια και μαθήματα κατάρτισης, καθώς και ατομικές συνεντεύξεις που θα επικεντρώνονται στη δυναμική προσωπική προώθηση και στις δεξιότητες στον τομέα της πληροφορικής.

22. Η ενίσχυση για την αυτοαπασχόληση θα καλύπτει την πληροφόρηση σχετικά με την αυτοαπασχόληση και ειδικότερα για τις νομικές απαιτήσεις για εκείνους που επιθυμούν να καταστούν αυτοαπασχολούμενοι. Η εν λόγω ενίσχυση περιλαμβάνει εργαστήρια επανένταξης, που συμπληρώνονται από την παροχή προσωπικών συμβουλών για τις εμπορικές ευκαιρίες που προσφέρονται σε συγκεκριμένες περιφέρειες.

23. Η προώθηση της επιχειρηματικότητας καλύπτει τη διοργάνωση εργαστηρίων για τις απαιτήσεις στο πλαίσιο της δημιουργίας μιας εταιρείας.

24. Το σχετικό κόστος υλοποίησης του σχεδίου (ομάδας του σχεδίου) καλύπτει τις δαπάνες για την ομάδα του σχεδίου και συνδέονται άμεσα με όλα τα λοιπά μέτρα. Για λόγους διαφάνειας, οι τσεχικές αρχές έχουν επιλέξει να προϋπολογίσει και να παρουσιάσει χωριστά τις εν λόγω δαπάνες.

25. Οι δαπάνες εφαρμογής του ΕΤΠ, που περιλαμβάνονται στην αίτηση σύμφωνα με το άρθρο 3 του κανονισμού (EΚ) αριθ. 1927/2006, καλύπτουν τις δραστηριότητες προπαρασκευής, διαχείρισης και ελέγχου, καθώς και την ενημέρωση και τη δημοσιότητα.

26. Οι εξατομικευμένες υπηρεσίες που παρουσίασαν οι τσεχικές αρχές αποτελούν ενεργητικά μέτρα της αγοράς εργασίας, τα οποία εντάσσονται στο πλαίσιο των επιλέξιμων δράσεων που ορίζονται στο άρθρο 3 του κανονισμού (ΕΚ) αριθ. 1927/2006. Οι τσεχικές αρχές υπολογίζουν το συνολικό κόστος των υπηρεσιών αυτών σε 474 463 ευρώ και τις δαπάνες για την εφαρμογή του ΕΤΠ σε 23 723 ευρώ (4,8% του συνολικού ποσού). Η συνολική συνεισφορά που ζητείται από το ΕΤΠ είναι 323.820 (65 % του συνολικού κόστους).

Ενέργειες | Εκτιμώμενος αριθμός εργαζομένων για τους οποίους ζητείται ενίσχυση | Εκτιμώμενο κόστος ανά εργαζόμενο για τον οποίο ζητείται ενίσχυση (σε ευρώ) | Συνολικό κόστος (ΕΤΠ και εθνική συγχρηματοδότηση) (σε ευρώ) |

Εξατομικευμένες υπηρεσίες (άρθρο 3 παράγραφος 1 του κανονισμού (EΚ) αριθ. 1927/2006) |

Βοήθεια για επανένταξη στην αγορά εργασίας | 460 | 44 | *20 423 |

Παροχή συμβουλών και βοήθεια στην αναζήτηση θέσεων απασχόλησης | 460 | 174 | 80 040 |

Επίδομα αναζήτησης εργασίας | 460 | 100 | 46 000 |

Σεμινάρια και ειδικά εργαστήρια για την αλλαγή σταδιοδρομίας | 460 | 340 | 156 400 |

Επίδομα κατάρτισης και κινητικότητας | 460 | 164 | *75 292 |

Παροχή εξατομικευμένων υπηρεσιών για την αλλαγή σταδιοδρομίας ανώτερων διευθυντικών στελεχών | 5 | 4 775 | 28 875 |

Μέτρα για την ενθάρρυνση ηλικιωμένων εργαζομένων | 83 | 100 | 8 300 |

Ενίσχυση για αυταπασχόληση | 10 | 950 | 9 500 |

Προώθηση της επιχειρηματικότητας | 10 | 1 150 | 11 500 |

Κόστος σχετικό με την υλοποίηση του έργου (ομάδα του έργου) | 460 | 94 | 43 133 |

Υποσύνολο εξατομικευμένων υπηρεσιών | 474 463 |

Δαπάνες για την εφαρμογή του ΕΤΠ (τρίτο εδάφιο του άρθρου 3 του κανονισμού (ΕΚ) αριθ. 1927/2006) |

Προπαρασκευαστικές δραστηριότητες | 4 745 |

Δραστηριότητες διαχείρισης | 2 372 |

Πληροφόρηση και δημοσιότητα | 1 186 |

Δραστηριότητες ελέγχου | 15 420 |

Υποσύνολο δαπανών για τη χρήση του ΕΤΠ | 23 723 |

Σύνολο εκτιμώμενου κόστους | 498 186 |

Συνεισφορά ΕΤΠ (65 % του συνολικού κόστους) | 323 820 |

* Τα σύνολα δεν συμφωνούν λόγω στρογγυλοποίησης του μοναδιαίου κόστους ανά εργαζόμενο

27. Η Τσεχική Δημοκρατία επιβεβαιώνει ότι τα μέτρα που περιγράφονται ανωτέρω είναι συμπληρωματικά προς τις ενέργειες που χρηματοδοτούνται από τα διαρθρωτικά ταμεία.

Ημερομηνία(-ες) κατά την(τις) οποία(-ες) άρχισαν να παρέχονται ή σχεδιάζεται να αρχίσουν να παρέχονται οι εξατομικευμένες υπηρεσίες στους πληττόμενους εργαζομένους

28. Στις 16 Οκτωβρίου 2009 η Τσεχική Δημοκρατία ξεκίνησε την παροχή εξατομικευμένων υπηρεσιών στους θιγόμενους εργαζομένους που περιλαμβάνονται στη συντονισμένη δέσμη μέτρων η οποία προτάθηκε για συγχρηματοδότηση από το ΕΤΠ. Συνεπώς, η ημερομηνία αυτή αποτελεί την αφετηρία της περιόδου επιλεξιμότητας για κάθε βοήθεια που θα μπορούσε να χορηγηθεί από το EΤΠ.

Διαδικασίες διαβούλευσης με τους κοινωνικούς εταίρους

29. Οι τσεχικές αρχές ανέφεραν ότι τα συνοδευτικά μέτρα για την αναδιοργάνωση της Unilever συζητήθηκαν με τους κοινωνικούς εταίρους και την υπηρεσία απασχόλησης. Η συμφωνία σχετικά με τα συνοδευτικά μέτρα επιτεύχθηκε στις 16 Σεπτεμβρίου 2009.

30. Οι τσεχικές αρχές επιβεβαίωσαν ότι πληρούνται οι απαιτήσεις που καθορίζονται στην ενωσιακή και εθνική νομοθεσία σχετικά με τις ομαδικές απολύσεις.

Πληροφορίες για τις ενέργειες που είναι υποχρεωτικές δυνάμει της εθνικής νομοθεσίας ή σύμφωνα με τις συλλογικές συμβάσεις εργασίας

31. Όσον αφορά την τήρηση των κριτηρίων που προβλέπονται στο άρθρο 6 του κανονισμού (ΕΚ) αριθ. 1927/2006, στην αίτησή τους οι τσεχικές αρχές:

32. διαβεβαίωσαν ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων·

33. απέδειξαν ότι η χρηματοδοτική συνεισφορά του ΕΤΠ παρέχει στήριξη σε μεμονωμένους εργαζομένους και δεν χρησιμοποιείται για την αναδιάρθρωση εταιρειών ή τομέων·

34. επιβεβαίωσαν ότι οι επιλέξιμες ενέργειες που αναφέρονται ανωτέρω δεν λαμβάνουν ενίσχυση από άλλα ενωσιακά χρηματοδοτικά μέσα.

Συστήματα διαχείρισης και ελέγχου

35. Οι αρχές της Τσεχίας κοινοποίησαν στην Επιτροπή ότι η διαχείριση και ο έλεγχος της χρηματοδοτικής συνεισφοράς θα γίνεται από τους ίδιους φορείς που διαχειρίζονται και ελέγχουν τη χρηματοδότηση του Ευρωπαϊκού Κοινωνικού Ταμείου (ΕΚΤ) στην Τσεχική Δημοκρατία.

Χρηματοδότηση

36. Με βάση την αίτηση της Τσεχικής Δημοκρατίας, η προτεινόμενη συνεισφορά από το ΕΤΠ στη συντονισμένη δέσμη εξατομικευμένων υπηρεσιών ανέρχεται σε 323 820 ευρώ και αντιστοιχεί στο 65 % του συνολικού κόστους. Η προτεινόμενη από την Επιτροπή κατανομή κονδυλίων από το Ταμείο βασίζεται στις πληροφορίες που παρασχέθηκαν από την Τσεχική Δημοκρατία.

37. Λαμβάνοντας υπόψη το μέγιστο δυνατό ποσό χρηματοδοτικής συνεισφοράς από το ΕΤΠ που καθορίζεται σύμφωνα με το άρθρο 10 παράγραφος 1 του κανονισμού (EΚ) αριθ. 1927/2006, καθώς και τα περιθώρια για την ανακατανομή πιστώσεων, η Επιτροπή προτείνει την κινητοποίηση του ΕΤΠ για το σύνολο του προαναφερόμενου ποσού, το οποίο θα διατεθεί στο πλαίσιο του τομέα 1α του δημοσιονομικού πλαισίου.

38. Το προτεινόμενο ποσό χρηματοδοτικής συνεισφοράς θα αφήσει άνω του 25% του μέγιστου ετήσιου ποσού που διατέθηκε για το ΕΤΠ διαθέσιμο για βοήθεια στη διάρκεια των τεσσάρων τελευταίων μηνών του έτους, όπως απαιτείται από το άρθρο 12 παράγραφος 6 του κανονισμού (EΚ) αριθ. 1927/2006.

39. Με την υποβολή της παρούσας πρότασης παρέμβασης του ΕΤΠ, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, ώστε να επιτευχθεί η συμφωνία των δύο σκελών της αρμόδιας για τον προϋπολογισμό αρχής για την ανάγκη χρησιμοποίησης του ΕΤΠ και του απαιτούμενου ποσού. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής που θα καταλήξει σε συμφωνία για το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο σκέλος και την Επιτροπή για τις προθέσεις του. Σε περίπτωση διαφωνίας ενός από τα δύο σκέλη της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη.

40. Η Επιτροπή θα υποβάλει ξεχωριστά αίτηση μεταφοράς για να εγγραφούν στον προϋπολογισμό του 2011 ειδικές πιστώσεις ανάληψης υποχρεώσεων, όπως απαιτείται από το σημείο 28 της διοργανικής συμφωνίας της 17ης Μαΐου 2006.

Πηγή των πιστώσεων πληρωμών

41. Δεδομένου ότι στον προϋπολογισμό του 2011 εμφανίζονται στη γραμμή 04.0501 «Ευρωπαϊκό Ταμείο Προσαρμογής στην Παγκοσμιοποίηση (ΕΤΠΠ)» του προϋπολογισμού πιστώσεις πληρωμών ύψους 47 608 950 ευρώ, η γραμμή αυτή του προϋπολογισμού θα χρησιμοποιηθεί για την κάλυψη του απαιτούμενου ποσού των 323 820 ευρώ για την παρούσα αίτηση.

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη δημοσιονομική πειθαρχία και τη χρηστή δημοσιονομική διαχείριση (αίτηση EGF/2010/010 CZ/Unilever από την Τσεχική Δημοκρατία)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης,

τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη δημοσιονομική πειθαρχία και τη χρηστή δημοσιονομική διαχείριση[4], και ιδίως το σημείο 28,

τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου της 20ής Δεκεμβρίου 2006 σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[5], και ιδίως το άρθρο 12 παράγραφος 3,

την πρόταση της Επιτροπής[6],

Εκτιμώντας τα ακόλουθα:

(1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη στήριξη στους εργαζομένους που απολύονται και οι οποίοι πλήττονται από τις συνέπειες των μεγάλων διαρθρωτικών αλλαγών στη μορφή του παγκόσμιου εμπορίου και να τους ενισχύσει κατά την επανένταξή τους στην αγορά εργασίας.

(2) Για τις αιτήσεις που υποβάλλονται μετά την 1η Μαΐου 2009 το πεδίο εφαρμογής του ΕΤΠ επεκτάθηκε, ώστε να περιλαμβάνει και τη στήριξη σε απολυθέντες εργαζομένους η απόλυση των οποίων ήταν άμεση συνέπεια της παγκόσμιας χρηματοπιστωτικής και οικονομικής κρίσης.

(3) Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ μέχρι το ποσό των 500 εκατομμυρίων ευρώ ετησίως.

(4) Στις 24 Μαρτίου 2010 η Τσεχική Δημοκρατία υπέβαλε αίτηση κινητοποίησης του ΕΤΠ λόγω απολύσεων στην «Unilever ČR spol.s r.o». και τη συμπλήρωσε με πρόσθετες πληροφορίες για το διάστημα έως τις 20 Σεπτεμβρίου 2010. Η αίτηση πληροί τις απαιτήσεις που προβλέπονται για τον καθορισμό των χρηματοδοτικών συνεισφορών, σύμφωνα με το άρθρο 10 του κανονισμού (ΕΚ) αριθ. 1927/2006. Κατά συνέπεια, η Επιτροπή προτείνει τη διάθεση ποσού 323.820 ευρώ.

(5) Επομένως, θα πρέπει να κινητοποιηθεί το ΕΤΠ για τη χορήγηση χρηματοδοτικής συνεισφοράς στο πλαίσιο της αίτησης που υπέβαλε η Τσεχική Δημοκρατία,

ΑΠΟΦΑΣΙΖΟΥΝ:

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2011, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 323 820 ευρώ σε πιστώσεις αναλήψεως υποχρεώσεων και σε πιστώσεις πληρωμών.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες/Στρασβούργο,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C 139 της 14.6.2006, σ. 1.

[2] ΕΕ L 406 της 30.12.2006, σ. 1.

[3] Σύμφωνα με άρθρο 3 παράγραφος 3 του κανονισμού (ΕΚ) αριθ. 1927/2006.

[4] ΕΕ C 139 της 14.6.2006, σ. 1.

[5] ΕΕ L 406 της 30.12.2006, σ. 1.

[6] ΕΕ C [...] της [...] , σ. [...].